|  |  |
| --- | --- |
|  |  *See artikkel räägib linnast; ajaloolise piirkonna kohta vaata artiklit Zaporižžja (ajalooline piirkond)* |

---

**Zaporižžja** (varem eesti keeles venepäraselt *Zaporožje*) on linn Ukrainas, Zaporižžja oblasti keskus. Asub Dnepri (Dnipro) jõe ääres. Tegemist on Lõuna-Ukraina ühe suurima tööstus- ja kultuurikeskusega. Zaporižžja on Ukraina üks suuremaid linnu, olles elanike arvult kuues ja pindalalt viies linn. Linn on jagatud seitsmeks linnaosaks: Oleksandrivskõi, Zavodskõi, Komunarskõi, Dniprovskõi, Voznessenivskõi, Hortõtskõi, Ševtšenkivskõi. Linna visiitkaardiks on linna peatänav – Sobornõi avenüü, mis on 10,8 km pikk ja läbib nelja linnaosa.

Ajalugu
-------

Asula rajati 1770. aastal, linnaõigused sai 1806. aastal. 1921. aastani oli linna nimi ukraina keeles *Oleksandrivsk*, vene keeles *Aleksandrovsk*. 1932. aastal valmis hüdroelektrijaam (DniproGES), mis oli tollal Euroopa suurim.

1870. aastal rajati linna raudtee.

2010. aasta mais avati linnas Stalini büst. Sama aasta 31. detsembril lasti monument õhku ning see purunes täielikult.

2014. aasta 7. novembril üritati tõmmata trossidega maha 1977. aastal püstitatud 6 meetri kõrgust hallist graniidist Feliks Dzeržinski monumenti.

2016. aasta märtsis võeti maha 40 tonni kaalunud Vladimir Lenini monument.

### Venemaa 2022. aasta sissetung Ukrainasse

16. märtsil 2022 pommitas Venemaa Ukrainasse sissetungi raames, mis algas 24. veebruaril 2022, linna esmakordselt. Kuna Zaporižžja on alates sissetungi algusest okupeeritud Lõuna-Ukraina aladele, sealhulgas ka Mariupoli linnale, lähim ukrainlaste kontrolli all olev suurlinn, siis on linna jõudnud suur osa okupeeritud aladelt põgenenud inimestest. Linna umbes 700 000 elanikust on umbes 500 000 jäänud linna ka sõjategevuse ajaks. Linna ümbritseb kolm kaitseliini.

Seisuga 14. oktoober 2022 on ukrainlastel õnnestunud sissetungi raames rindejoont linnale mitte lähemale lasta kui 30 kilomeetri kaugusele. Rindejoon on olnud linnale lähimal lõunas Kamjanske asula lähedal.

2023. aasta aprilli alguse seisuga on linnas alates sissetungi algusest hävinud 11 ja kahjustada saanud 533 kortermaja. Lisaks on venelased hävitanud 14 ja kahjustanud 542 hoonet, mis ei olnud kortermajad.

Rahvastik
---------

Ukraina 2001. aasta rahvaloenduse andmetel oli Zaporižžja elanikest ukrainlasi 70,28%, venelasi 25,39%, valgevenelasi 0,67%, bulgaarlasi 0,44% ja juute 0,42%. Linnas suheldakse enamasti vene keeles, millel on regionaalkeele staatus.

Transport
---------

Zaporižžja on maanteede ja raudteede sõlmpunkt Lõuna-Ukrainas ning sadam Dnepri jõel. Linnas on kaks raudteejaama. Linna vasak ja parem kallas on ühendatud Dnepri hüdroelektrijaama tammi ja Hortytsia saart ületavate sildadega. Reisijate linnadevahelist bussivedu teostavad kolm bussijaama ja üks bussiterminal. Linna kirdeosas asub Zaporižži rahvusvaheline lennujaam. Linna territooriumi läbivad olulisemad maanteed:

* riikliku tähtsusega maanteed - H08, H23, H15;
* Euroopa kiirtee E105;
* rahvusvahelise tähtsusega maantee M14.

Majandus
--------

Zaporižžja on rasketööstuse keskus, seal on hüdroelektrijaam ja linnast edelas Enerhodaris asub Zaporižžja tuumaelektrijaam. Zaporižžja autotehases toodetakse lisaks ZAZi (Zaporožetsi) mudelitele ka Daewoo Lanost, Lada Samarat, Opel Astrat ning mõnda Dacia ja Mercedes-Benzi mudelit.
Linnas toodetakse lennukimootoreid.

Vaatamisväärsused
-----------------

* Ajaloo- ja kultuurikompleks Zaporizhian Sich
* Botaanikaaed lastele
* Peatänav - Sobornõi avenüü
* Raudtee lastele
* Püha Kaitse Katedraal
* Voznesenovskiy park

Vaata ka
--------

* Zaporižžja kasakad
* Raketirünnak tsiviilkonvoile Zaporižžjas
* 2022. aasta 9. oktoobri õhurünnak Zaporižžja korterelamule

Viited
------

1. ↑  Number of Present Population of Ukraine, as of January 1, 2022
2. ↑  "About Zaporizhzhia". Vaadatud 26.03.2022.
3. ↑  "Zaporizhzhya". *Britannica*. Vaadatud 27.03.2022.
4. ↑  "В Запорожье пытаются свалить памятник Дзержинскому". Korrespondent.net. 7. november 2014, 18:58. Vaadatud 7. november 2014.
5. ↑  "Милиция не дает активистам снести памятник Дзержинскому в Запорожье". Ukrajinska Pravda. 7. november 2014, 20:39. Vaadatud 7. november 2014.
6. ↑  "Как в Запорожье коммунисты дрались с проукраинскими активистами (17 fotot)". Liga Novosti. 8. november 2014, 03:15. Vaadatud 8. november 2014.
7. ↑  "Ukraine Tears Down Giant Lenin Statue" (inglise). Vabadusraadio. 17. märts 2016. Vaadatud 17.03.2016.
8. ↑  "Zaporizhzhia, a destination for thousands of evacuees, has been shelled for the first time, say officials". *CNN*. Vaadatud 26.03.2022.
9. ↑  Andres Einmann, Madis Veltman (17. aprill 2022). "POSTIMEES UKRAINAS ⟩ Galerii: Zaporižžja elab tavapärast elu, kuid on rünnakuks valmis". *Postimees*.
10. ↑  Daniel Boffey (16. oktoober 2022). "Night terror in Zaporizhzhia: strikes bring misery but city's people vow to stay". *Theguardian.com*.
11. ↑  "Ukraine Invasion Updates". Vaadatud 14.10.2022.
12. ↑  "Green Post-War Reconstruction of Zaporizhzhya: How to Restore Destroyed Buildings". 3. juuni 2023.
13. ↑  "Transport infrastructure". Vaadatud 26.03.2022.

Välislingid
-----------

* Zaporižžja koduleht
* Piltuudis: veteranid avasid Ukrainas Stalini büsti
* 4. oktoober 2014. *Liga Novosti*. В Запорожье памятник Ленину активисты одели в вышиванку (*vene keeles*)